Blåvand: Siden restauratør-parret Else Nielsen og Cai Lennart Henriksens hjem i Blåvand tidligt tirsdag brændte ned, og der blev fundet to omkomne i huset, har politiet efterforsket tomten som et gerningssted.

Torsdag formiddag kom forklaringen. Obduktionen viste, at den mandlige ejer af Restaurant Perlen i Blåvand, 61-årige Cai Lennart Henriksen, var blevet dræbt inden branden. Hans 85-årige hustru, Else Nielsen, døde derimod af kulilteforgiftning som følge af branden.

Torsdag middag blev en 19-årig tysk mand fremstillet i grundlovsforhør i retten i Esbjerg sigtet for manddrab.

Den 19-årige, der inden grundlovsforhøret fik et lommetørklæde af sin mor, til at tørre tårerne bort, er sigtet for at have dræbt Cai Lennart Henriksen med et ukendt antal slag i ansigtet med et stumt våben.

Den unge mand nægter sig skyldig, men han blev ved grundlovsforhøret varetægtsfængslet i to uger. Han valgte ikke at kære kendelsen.